Document ID: 31997D0178

Komisijas lēmums
(1997. gada 10. februāris)
par metodoloģijas noteikšanu pārejai no Eiropas nacionālo un reģionālo kontu sistēmas Kopienā (EKS 1995) uz Eiropas integrēto tautsaimniecības kontu sistēmu (EKS otrais izdevums)
(Teksts attiecas uz EEZ)
(97/178/EK, Euratom)
EIROPAS KOPIENU PADOME,
ņemot vērā Eiropas Kopienas dibināšanas līgumu,
ņemot vērā Eiropas Atomenerģijas kopienas dibināšanas līgumu,
ņemot vērā 8. panta 3. punktu Padomes Regulā (EK) Nr. 2223/96 (1996. gada 25. jūnijs) par Eiropas nacionālo un reģionālo kontu sistēmu Kopienā [1] un 6. pantu Padomes Direktīvā 89/130/EEK, Euratom (1989. gada 13. februāris) par to, kā saskaņot nacionālā kopprodukta noteikšanu pēc tirgus cenām [2],
tā kā Komisija ir paredzējusi līdz 1998. gada 31. decembrim atcelt atrunas, kas attiecas uz dalībvalstu NKP aplēsēm;
tā kā atšķiras rezultāti, kas iegūti, lietojot EKS 1995 un EKS otro izdevumu;
tā kā Regulas (EK) Nr. 2223/96 par EKS 1995 8. panta 1. un 2. punkta piemērošanas nolūkā ne vēlāk kā līdz 1996. gada decembrim jānoskaidro atšķirības EKS 1995 un EKS otrā izdevuma definīcijās un jānovērtē to ietekme, lai no IKP un NKP datiem saskaņā ar EKS 1995 iegūtu datus IKP un NKP noteikšanai saskaņā ar EKS otro izdevumu;
tā kā gadījumā, ja pēc šā lēmuma pieņemšanas izrādītos, ka starp EKS otro izdevumu un EKS 1995 joprojām pastāv atšķirības, kas ietekmē IKP un NKP noteikšanu, Komisija saskaņā ar Regulas (EK) Nr. 2223/96 8. pantu veiks pasākumus, lai grozītu šā lēmuma pielikumu;
tā kā Padomes Regula (EEK, Euratom) Nr. 1552/89 (1989. gada 29. maijs), ar ko īsteno Lēmumu 88/376/EEK, Euratom par Kopienu pašu resursu sistēmu [3] paredz, ka Komisijai kopīgi ar attiecīgo dalībvalsti katru gadu jāpārbauda pašu resursiem paredzētās kopsummas, jo īpaši gadījumos, uz kuriem norādījusi NKP komiteja;
tā kā šajā lēmumā paredzētie augstas kvalitātes nodrošināšanas pasākumi NKP un IKP aprēķināšanai jāpiemēro, ņemot vērā izmaksu lietderības principu;
tā kā šajā lēmumā paredzētie pasākumi atbilst saskaņā ar Direktīvas 89/130/EEK, Euratom 6. pantu izveidotās komitejas atzinumam,
IR PIEŅĒMUSI ŠO LĒMUMU.
1. pants
Atšķirības EKS otrā izdevuma un EKS 1995 definīcijās, kuras NKP Komiteja ir konstatējusi un kurām ir piekritusi līdz 1996. gada 31. decembrim, un kuras ietekmē IKP vai NKP, ir iekļautas pielikumā. Dalībvalstis novērtē un dokumentē katru no šīm atšķirībām definīcijās, piemērojot 2. pantā izklāstīto principu. Tās sniedz Komisijai vajadzīgo informāciju un skaidrojumus par katru no atšķirībām saskaņā ar Direktīvas 89/130/EEK, Euratom 5. pantu.
2. pants
NKP datus, kas balstīti uz EKS otro izdevumu un piegādāti saskaņā ar Direktīvu 89/130/EEK, Euratom, un IKP datus, ko dara zināmus, piemērojot Padomes Regulu (EK) Nr. 3605/93 (1993. gada 22. novembris) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru [4], iegūst no datiem, kuri balstīti uz EKS 1995 un kurus dalībvalstis iesniedz saskaņā ar Regulas (EK) Nr. 2223/96 7. panta 1. punktu, šos pēdējos datus koriģējot tā, lai būtu ņemtas vērā 1. pantā pieminētas sekas, ko rada atšķirības definīcijās EKS otrajā izdevumā un EKS 1995.
Šā principa kopsavilkumu var izteikt šādās vienādībās:
a) IKP dati, kas balstīti uz EKS otro izdevumu
= IKP dati, kas balstīti uz EKS 1995
- kopsumma, ko nosaka 1. pantā minētās EKS 1995 un EKS otrā izdevuma definīciju atšķirības;
b) NKP dati, kas balstīti uz EKS otro izdevumu
= NKP dati, kas balstīti uz EKS 1995
- kopsumma, ko nosaka 1. pantā minētās EKS 1995 un EKS otrā izdevuma definīciju atšķirības.
3. pants
1. Šā lēmuma 1. un 2. panta noteikumi attiecas:
a) uz 1998. un turpmāko gadu NKP datiem, ko sniedz saskaņā ar Direktīvu 89/130/EK, Euratom, un kamēr paliek spēkā Padomes Lēmums 94/728/EK (1994. gada 31. oktobris) par Eiropas Kopienu pašu resursu sistēmu [5];
b) uz 1998. gada IKP datiem, ko sniedz, izpildot Regulu (EK) Nr. 3605/93.
Šie noteikumi var attiekties arī:
c) uz 1995. un 1997. gada NKP un IKP datiem, ko dalībvalstis, pamatojoties uz EKS 1995, var sniegt, izpildot 1. punkta a) un b) apakšpunktā minēto direktīvu un regulu.
2. Iesniedzot šā panta 1. punkta c) apakšpunktā minētos datus, dalībvalstis pēc Komisijas lūguma dara zināmas summas, kas rodas EKS otrā izdevuma un EKS 1995 definīciju atšķirību dēļ.
4. pants
Ja Lēmums 94/728/EK, Euratom paliek spēkā pēc 1999. gada 31. decembra, Komisija esošo lēmumu izskatīs atkārtoti un vajadzības gadījumā noteiks attiecīgus pasākumus.
5. pants
Šis lēmums ir adresēts dalībvalstīm.
Briselē, 1997. gada 10. februārī

Labels: 2
15
19